b'\n_START_ARTICLE_\nSuosypressit\n_START_SECTION_\nKuvaus\n_START_PARAGRAPH_\nSuosypressit ovat kausivihantia tai puoliainavihantia puita. Ne voivat kasvaa suurimmillaan noin 50 metrin korkeuteen, mutta j\xc3\xa4\xc3\xa4d\xc3\xa4 karuilla soilla hyvinkin pieniksi. Rungon l\xc3\xa4pimitta voi olla 2\xe2\x80\x933 metri\xc3\xa4, suotuisissa oloissa varsinkin meksikonsuosypressill\xc3\xa4 selv\xc3\xa4sti enemm\xc3\xa4nkin. Suurimman tunnetun yksil\xc3\xb6n, \xc3\x81rbol del Tulen runko on noin 11 metri\xc3\xa4 paksu. Puiden latvukset ovat yleens\xc3\xa4 nuorena kartiomaisia, mutta levi\xc3\xa4v\xc3\xa4t vanhempana ep\xc3\xa4s\xc3\xa4\xc3\xa4nn\xc3\xb6llisiksi. Varsinkin veden \xc3\xa4\xc3\xa4rell\xc3\xa4 kasvavilla puilla runko usein levenee huomattavasti l\xc3\xa4helt\xc3\xa4 tyve\xc3\xa4._NEWLINE_Lehdet ovat asettuneet kierteisesti versoissa, joillakin lajeilla ne ovat vaakatasoon kaksirivisesti k\xc3\xa4\xc3\xa4ntyneet. Lehdet ovat neulasmaiset ja yleens\xc3\xa4 4\xe2\x80\x9315 millimetri\xc3\xa4 pitk\xc3\xa4t. Lehtien ilmaraot ovat yleens\xc3\xa4 lehden alapinnalla. Puut ovat tuulip\xc3\xb6lytteisi\xc3\xa4 ja yksikotisia. Py\xc3\xb6re\xc3\xa4t k\xc3\xa4vyt ovat 1,5\xe2\x80\x934\xc2\xa0cm halkaisijaltaan. K\xc3\xa4vyt kypsyv\xc3\xa4t ja hajoavat vapauttaen siemenet alle vuoden sis\xc3\xa4ll\xc3\xa4 hedelm\xc3\xb6ityksest\xc3\xa4. Siemenet ovat siivett\xc3\xb6mi\xc3\xa4._NEWLINE_Suosypressit ovat yleens\xc3\xa4 kausi- tai kes\xc3\xa4vihantia, pudottaen lehtens\xc3\xa4 talven tai kuivan kauden ajaksi ilmastosta riippuen, mik\xc3\xa4 on suhteellisen harvinaista havupuiden keskuudessa. Kaikista tunnetuista noin 70:st\xc3\xa4 havupuusuvusta vain sypressikasvien suosypressit, deltasypressit, kiinanpunapuut, sek\xc3\xa4 m\xc3\xa4ntykasvien lehtikuuset ja kultalehtikuuset ovat kes\xc3\xa4vihantia, kaikkien muiden sukujen ollen ainavihantia. Lehtien ruskav\xc3\xa4ri vaihtelee kirkkaan punaisesta oranssiin. Kuten sypressikasvien tapauksessa yleens\xc3\xa4kin, pudottaessaan lehtens\xc3\xa4 suosypressit my\xc3\xb6s pudottavat kokonaisia lyhytversoja lehtineen._NEWLINE_Yksi suosypressien ja deltasypressien erityispiirre ovat ainutlaatuiset vaakajuurista suoraan yl\xc3\xb6sp\xc3\xa4in kasvavat maanp\xc3\xa4\xc3\xa4lliset juuret, jotka muodostavat stalagmiitteja muistuttavia puumuodostelmia. Suosypressit kasvattavat maanp\xc3\xa4\xc3\xa4llisi\xc3\xa4 pystysuoria juuria yleens\xc3\xa4 vain kasvaessaan veden \xc3\xa4\xc3\xa4rell\xc3\xa4. Tutkijat eiv\xc3\xa4t ole yht\xc3\xa4 mielt\xc3\xa4 n\xc3\xa4iden juurten tarkoituksesta; toisten mielest\xc3\xa4 ne auttavat kasvin kaasujen vaihtoa vetisess\xc3\xa4 maaper\xc3\xa4ss\xc3\xa4, toisten mielest\xc3\xa4 ne ainoastaan tukevat puuta tulvien aikana.\n_START_SECTION_\nLuokittelu\n_START_PARAGRAPH_\nSuosypressien suku (Taxodium) kuuluu sypressikasvien heimoon, suvun mukaan nimettyyn alaheimoon Taxodioideae. Suosypressien l\xc3\xa4himm\xc3\xa4t sukulaiset ovat deltasypressit (Glyptostrobus), jotka muistuttavat suuresti suosypressej\xc3\xa4 niin ulkoisilta ominaisuuksiltaan kuin ekologialtaankin. Lis\xc3\xa4ksi samaan alaheimoon kuuluvat sugit (Cryptomeria). Punapuita (alaheimo Sequoioideae) on perinteisesti pidetty l\xc3\xa4hisukulaislajeina ulkoisten tekij\xc3\xb6iden perusteella, ja punapuu (Sequoia sempervirens) luokiteltiinkin alun perin 1800-luvulla suosypressiksi nimell\xc3\xa4 Taxodium sempervirens. Geneettisten tutkimusten perusteella punapuut eiv\xc3\xa4t ole kuitenkaan erityisen l\xc3\xa4heist\xc3\xa4 sukua suosypresseille.\n_START_SECTION_\nLevinneisyys\n_START_PARAGRAPH_\nSuosypressit viihtyv\xc3\xa4t kostealla subtrooppisella ja l\xc3\xa4mpim\xc3\xa4nlauhkealla alueella. Suosypressit ovat K\xc3\xb6ppenin ilmastoluokituksessa l\xc3\xa4hinn\xc3\xa4 kostean subtrooppisen ilmaston Cfa kasveja, mutta niit\xc3\xa4 kasvaa harvemmin muun muassa my\xc3\xb6s l\xc3\xa4mminkes\xc3\xa4isen, kostean ja mantereisen K\xc3\xb6ppenin tyypin Dfa alueella. Kaikki suvun nykyiset lajit kasvavat kotoper\xc3\xa4isen\xc3\xa4 Pohjois-Amerikassa._NEWLINE_Floridansuosypressi (Taxodium distichum) esiintyy laajalla alueella Yhdysvalloissa niinkin pohjoisesta kuin Etel\xc3\xa4-Illinoisista ja Indianasta Texasiin, Delawarenlahden etel\xc3\xa4osista Floridaan. Taxodium ascendens puolestaan kasvaa luonnonvaraisena suppeammalla alueella Pohjois-Carolinasta Kaakkois-Louisianaan._NEWLINE_Meksikonsuosypressi (Taxodium mucronatum) esiintyy keskisest\xc3\xa4 koilliseen Meksikoon, sek\xc3\xa4 etel\xc3\xa4isess\xc3\xa4 Texasissa. Se siet\xc3\xa4\xc3\xa4 huomattavasti enemm\xc3\xa4n kuivuutta kuin suvun muut lajit.\n_START_SECTION_\nKehityshistoria\n_START_PARAGRAPH_\nSuosypressien suvun historian katsotaan ulottuvan ainakin eoseenikaudelle, noin 54 miljoonan vuoden p\xc3\xa4\xc3\xa4h\xc3\xa4n. Lis\xc3\xa4ksi suosypresseille selv\xc3\xa4sti sukua olevia Taxodioideae-alaheimon fossiileita on l\xc3\xb6ydetty jo liitukaudelta. Suosypressien levinneisyys on ollut mennein\xc3\xa4 aikoina huomattavasti nykyist\xc3\xa4, reliktist\xc3\xa4 Pohjois-Amerikkaan rajoittunutta levinneisyytt\xc3\xa4 laajempi. Suvun fossiilisia ja subfossiilisia j\xc3\xa4\xc3\xa4nteit\xc3\xa4 on l\xc3\xb6ydetty Aasiasta ja Euroopasta._NEWLINE_Euroopassa suosypressej\xc3\xa4 kasvoi ainakin viel\xc3\xa4 8 miljoonaa vuotta sitten; Unkarin B\xc3\xbckk\xc3\xa1br\xc3\xa1nyn avolouhostyypisen ruskohiilikaivoksen alimmalta tasolta l\xc3\xb6ydettiin vuonna 2007 noin 8 miljoonaa vuotta vanha mioseenikautinen mets\xc3\xa4. Suosypressien 2\xe2\x80\x933 m paksuja runkoja l\xc3\xb6ytyi 16 kappaletta. Puiden on arveltu olleen noin 30\xe2\x80\x9340 metri\xc3\xa4 korkeita ja yli 300 vuotta vanhoja j\xc3\xa4\xc3\xa4dess\xc3\xa4\xc3\xa4n tulvan tuoman lietekerroksen alle. Puut eiv\xc3\xa4t m\xc3\xa4d\xc3\xa4ntyneet, vaan muumioituivat hapettomissa oloissa. Toisin kuin niit\xc3\xa4 ymp\xc3\xa4r\xc3\xb6iv\xc3\xa4 aines, suosypressien rungot eiv\xc3\xa4t olleet muuttuneet hiileksi, vaan olivat l\xc3\xb6ydett\xc3\xa4ess\xc3\xa4 edelleen ruskeaa puuainesta.'